Drie vas vir moord op Pta-polisiekapteinArgieffoto Ao. Matthews Nkoadi, woordvoerder van die polisie, het gesê die mans is in Winterveld, noord van Pretoria, vasgetrek. Volgens Nkoadi het vier verdagtes vermoedelik Saterdag kapt. Kenneth Poortman (47) se privaat voertuig in die Hercules-gebied in die stad gekaap. “Hy is met ŉ skerp voorwerp in sy bolyf gesteek en sy liggaam is langs Theo Martin-weg gelos,” het Nkoadi gesê. Die vier verdagtes het glo Poortman se vuurwapen afgeneem en met sy motor Winterveld toe gery, waar drie van hulle later in hegtenis geneem is. Poortman se vuurwapen en voertuig is ook teruggevind. Die vierde verdagte is steeds op vrye voet. Die verdagtes sal binnekort in die hof verskyn op aanklagte van moord, die besit van ŉ gekaapte voertuig en die onwettige besit van ŉ vuurwapen en ammunisie, het Nkoadi gesê. Meer as 80 polisiebeamptes is reeds vanjaar vermoor.